Elzie Crisler Segar - Uiquipedia

# Elzie Crisler Segar

### De Uiquipedia

Elzie Crisler Segar (8 d'avientu de 1894; 13 d'ochobre de 1938) yera un dibuxante estaunidense, más conocíu como creador de Popeye, un personaxe que primero apaeció como tira diaria nel “Thimble Theater” en 1929.

Segar nació y vivió en Chester, Illinois, una ciudá pequeña cerca del ríu Mississippi. So padre yera especialmente habilidosu pa les pequeñes obres de casa, polo que les sos esperiencies profesionales más tempranas incluyeron ayudar a so padre na pintura y empapelao de la casa. Espertu en tocar la batería, tamién trabayó nel acompañamientu musical a les películes y a los actos del vaudeville nel teatru local, onde-y dieron trabayu eventual na proyección de películes. Durante esti tiempu, con 18 años d'edá, decide facese dibuxante. Trabayó duramente nun cursu por correspondencia en dibuxu de W.L. Evans, de Cleveland, Ohio, nel qu'invirtiera 20 dólares. Dixo que depués de trabajar “encendía la llámpara d'aceite hacia la medianueche y trabayaba nel cursu hasta les 3 de la mañana”

Segar treslladóse a Chicago onde se reunió con Richard Felton Outcault, el creador de “The Yellow Kid” y “Buster Brown,” que lu animó y lu puso en contactu col Chicago Herald. El 12 de marzu de 1916 el Herald asoleyó la primera historieta de Segar, "Charlie Chaplin's Comedy Capers", que funcionaron durante un añu. En 1918 treslladóse al Chicago Evening American de Hearst pal que creó "Looping the Loop". Segar casóse con Myrtle Johnson esimesmu añu; y tendríen dos fíos.

L'editor William Curley pensó que Segar podría tener éxitu en Nueva York, asina que lu envió a King Features Syndicate, donde Segar trabayó munchos años. Entamó dibuxando el “Thimble Theatre” pal New York Journal. La tira entamó a asoleyase'l 19 d'avientu de 1919 y presentó a los personaxes d'Olivia Oyl, Castor Oyl y Ham Gravy, que tuvieron los papeles principales alredor d'una década. En xineru de 1929, cuando Castor Oyl necesitó un marineru pal so barcu, contrató a un trabayador de los muelles llamáu Popeye. El personaxe de Popeye garró protagonismu y convirtióse nun personaxe permanente de la serie. Dellos de los otros personaxes notables creaos por Segar fueron J. Wellington Wimpy y Eugene the Jeep.

Depués d’un llargu procesu, Segar morrió d’una enfermedá del fégado a la edá de 43 años.

La National Cartoonist Society creó el premiu Elzie Segar nel so honor.

Retrieved from "http://ast.wikipedia.org../../../e/l/z/Elzie_Crisler_Segar_6a0d.html"

Categoríes: Dibuxantes | Estaunidenses

##### Views

- Artículu
- Discusión
- Revisión actual

##### Buscar

##### Otres llingües

- Deutsch
- English
- Español
- Français
- Italiano
- Nederlands